VDSS sklep Psp 539/2014
Sodna praksa Višjega delovnega in socialnega sodišča, 2014-11-27

Edo Škrabec (preds.), Nada Perić Vlaj (poroč.), Elizabeta Šajn Dolenc

POKOJNINSKO ZAVAROVANJE - UPRAVNI POSTOPEK

pravdni stroški - stroški, nastali v predsodnem upravnem postopku

Pravdna stranka mora glede na 116. člen ZUP stroške, nastale v predsodnem upravnem postopku, zahtevati do izdaje upravne odločbe. Torej najpozneje do izdaje posamičnega upravnega akta, saj v nasprotnem primeru izgubi pravico do povračila.

Pritožbi se ugodi in se stroškovni izrek sklepa (II. točka izreka) spremeni tako, da se  znesek 180,20 EUR zniža na znesek 109,70 EUR.

Sodišče prve stopnje je ustavilo postopek zaradi odprave izpodbijanih upravnih odločb št. ... z dne 27. 8. 2012 in 23. 10. 2012 o negativni uskladitvi pokojnin, ker je tožnica tožbo umaknila (I. točka izreka). Hkrati je toženo stranko zavezalo, da tožnici v 15. dneh povrne 180,20 EUR stroškov postopka, v primeru zamude z zakonskimi zamudnimi obrestmi (II. točka izreka).

Zoper stroškovni izrek sklepa se pritožuje tožena stranka zaradi zmotne uporabe materialnega prava in procesnih kršitev s predlogom na njegovo spremembo v smeri ustreznega znižanja stroškov.

Meni, da so neutemeljeno priznani tudi stroški za pritožbo iz predsodnega upravnega postopka v višini 70,50 EUR. Po 116. členu Zakona o splošnem upravnem postopku mora namreč stranka povrnitev stroškov, ki jih je imela zaradi upravnega postopka zahtevati najpozneje do izdaje odločbe, saj v nasprotnem primeru izgubi pravico uveljavljati povračilo. Ker izpodbijani sklep s tem v zvezi nima nikakršne obrazložitve, je v postopku pred sodiščem prve stopnje prišlo tudi do bistvene kršitve iz 14. točke 2. odstavka 339. člena Zakona o pravdnem postopku.

Pravna podlaga za pritožbeno rešitev zadeve je podana v Zakonu o pravdnem postopku (Ur. l. RS, št. 73/2007 in 45/2008; v nadaljevanju ZPP). Po 151. členu cit. ZPP v pravdne stroške, ki jih je mogoče priznati v sodnem postopku, spadajo le izdatki, ki nastanejo med sodnim postopkom ali zaradi  postopka. Med stroške sodnega postopka tako že načeloma ni mogoče šteti stroškov, nastalih v predsodnem upravnem postopku.

Tudi sicer tožena stranka pravilno poudarja, da mora stranka glede na 116. člen Zakona o splošnem upravnem postopku (Ur. l. RS, št. 80/99 s poznejšimi spremembami; v nadaljevanju ZUP) stroške, nastale v predsodnem upravnem postopku, zahtevati do izdaje upravne odločbe. Torej najpozneje do izdaje posamičnega upravnega akta, saj v nasprotnem primeru izgubi pravico do povračila.

Iz obrazložitve sklepa sodišča prve stopnje dejansko izhaja, da je tožnici poleg ostalega priznanih tudi 70,50 EUR nagrade iz naslova pritožbe oz. uveljavljanja rednega pravnega sredstva v predsodnem upravnem postopku, čeprav za to ni nobene zakonske podlage.

Pritožbi tožene stranke je bilo zato potrebno ugoditi in sklep sodišča prve stopnje v izpodbijanem delu ob pravili uporabi materialnih določb ZPP ter ZUP-a, na temelju 3. točke 365. člena ZPP spremeniti tako, da se dosojenih 180,20 EUR zniža za 70,50 EUR na 109,70 EUR.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.